Document ID: 32009R0359

NARIADENIE KOMISIE (ES) č. 359/2009
z 30. apríla 2009,
ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 19 ods. 2,
po konzultácii s vedeckou poradnou skupinou,
keďže:
(1)
V článku 4 ods. 6 nariadenia (ES) č. 338/97 sa ustanovuje, že Komisia môže stanoviť obmedzenia na dovoz určitých druhov do Spoločenstva v súlade s podmienkami ustanovenými v písmenách a) až d) uvedeného odseku. Okrem toho boli v nariadení Komisie (ES) č. 865/2006 z 4. mája 2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (2), ustanovené opatrenia na vykonávanie takýchto obmedzení.
(2)
Zoznam druhov, ktorých dovoz do Spoločenstva bol pozastavený, bol ustanovený v nariadení Komisie (ES) č. 811/2008 z 13. augusta 2008, ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva (3).
(3)
Na základe najnovších informácií vedecká poradná skupina dospela k záveru, že stav ochrany určitých druhov uvedených v prílohách A a B k nariadeniu (ES) č. 338/97 bude vážne ohrozený, ak nedôjde k pozastaveniu ich dovozu do Spoločenstva z určitých krajín pôvodu. Preto by sa mal pozastaviť dovoz týchto druhov do Spoločenstva:
-
Psittacus erithacus z Rovníkovej Guiney,
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi a Furcifer nicosiai z Madagaskaru,
-
Chamaeleo camerunensis z Kamerunu,
-
Phelsuma berghofi, Phelsuma hielscheri, Phelsuma malamakibo a Phelsuma masohoala z Madagaskaru.
(4)
Vedecká poradná skupina takisto dospela k záveru, že na základe najnovších dostupných informácií už nie je potrebné, aby bol pozastavený dovoz týchto druhov do Spoločenstva:
-
Lynx lynx z Moldavskej republiky a Ukrajiny,
-
Lama guanicoe (v súčasnosti známa ako Lama glama guanicoe) z Argentíny,
-
Hippopotamus amphibius z Rwandy,
-
Aratinga erythrogenys z Peru,
-
Dendrobates auratus a Dendrobates pumilio z Nikaraguy,
-
Dendrobates tinctorius zo Surinamu,
-
Plerogyra simplex, Hydnophora rigida a Blastomussa wellsi z Fidži,
-
Plerogyra sinuosa, Acanthastrea spp. (okrem Acanthastrea hemprichii) a Cynarina lacrymalis z Tongy.
(5)
Všetky krajiny pôvodu druhov, ktoré podliehajú novým obmedzeniam na dovoz do Spoločenstva podľa tohto nariadenia, boli požiadané o vyjadrenie.
(6)
Niektoré nezrovnalosti medzi prílohami k Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) a vedeckými názvami v literatúre pre názvoslovie živočíchov prijaté na štrnástom zasadnutí Konferencie zmluvných strán CITES by sa mali opraviť.
(7)
Zoznam druhov, ktorých dovoz do Spoločenstva sa pozastavuje, by sa mal preto zmeniť a doplniť a nariadenie (ES) č. 811/2008 by sa v záujme jasnosti malo nahradiť.
(8)
Opatrenia stanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami,
PRIJALA TOTO NARIADENIE:
Článok 1
Pokiaľ článok 71 nariadenia (ES) č. 865/2006 neustanovuje inak, pozastavuje sa dovoz exemplárov určitých druhov voľne žijúcich živočíchov a rastlín do Spoločenstva, uvedených v prílohe k tomuto nariadeniu.
Článok 2
Nariadenie (ES) č. 811/2008 sa zrušuje.
Odkazy na zrušené nariadenie sa považujú za odkazy na toto nariadenie.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. apríla 2009

Labels: 3
20